Oʻzbekiston Respublikasi Jismoniy tarbiya va sport vazirligi huzuridagi Jismoniy tarbiya va sportni rivojlantirish jamgʻarmasiga yigʻimlarni hisoblab chiqish va toʻlash tartibi toʻgʻrisidagi nizomni tasdiqlash haqida
(resolution, 2019-05-22)

Oʻzbekiston Respublikasi Prezidentining 2018-yil 5-martdagi PQ-3583-son “Oʻzbekiston Respublikasi Jismoniy tarbiya va sport vazirligi faoliyatini tashkil etish toʻgʻrisida”gi qaroriga muvofiq Oʻzbekiston Respublikasi Moliya vazirligi va Davlat soliq qoʻmitasi qaror qiladi: 1. Oʻzbekiston Respublikasi Jismoniy tarbiya va sport vazirligi huzuridagi Jismoniy tarbiya va sportni rivojlantirish jamgʻarmasiga yigʻimlarni hisoblab chiqish va toʻlash tartibi toʻgʻrisidagi nizom ilovaga muvofiq tasdiqlansin. 2. Mazkur qaror 2018-yil 1-iyundan kuchga kiradi. Mazkur Nizom Oʻzbekiston Respublikasi Prezidentining 2018-yil 5-martdagi PQ-3583-son “Oʻzbekiston Respublikasi Jismoniy tarbiya va sport vazirligini tashkil etish toʻgʻrisida”gi qaroriga muvofiq Oʻzbekiston Respublikasi Jismoniy tarbiya va sport vazirligi huzuridagi Jismoniy tarbiya va sportni rivojlantirish jamgʻarmasiga (bundan buyon matnda jamgʻarma deb yuritiladi) yigʻimlarni hisoblab chiqish va toʻlash tartibini belgilaydi. 1. Yigʻimlar pivo, aroq va tamaki mahsulotlarini ishlab chiqaruvchi yuridik shaxslar (bundan buyon matnda yigʻim toʻlovchilar deb yuritiladi) uchun tatbiq etiladi. 2. Yigʻimlar 2018-yil 1-iyundan boshlab budjet tasnifining tegishli kodlari asosida ochilgan daromadlar boʻyicha shaxsiy gʻazna hisobvaraqlar orqali Jamgʻarmaga toʻlanadi. 3. Yigʻimlar obyekti Oʻzbekiston Respublikasi Soliq kodeksining 232-moddasiga muvofiq belgilangan tartibda aniqlanadigan pivo, aroq hamda tamaki mahsulotlarining sotish hajmi hisoblanadi. 4. Yigʻimlar miqdori quyidagicha belgilanadi: 1 dal sotilgan pivo hajmidan — 2000 soʻm; 1 dal sotilgan aroq hajmidan — 5000 soʻm; 1 ming dona sotilgan sigaret — 1000 soʻm. 5. Yigʻimlarni hisoblab chiqarish ushbu Nizomning 4-bandiga muvofiq aniqlanadigan hajmdan va belgilangan miqdorlardan kelib chiqqan holda amalga oshiriladi. 6. Mazkur Nizomning 5-bandiga muvofiq hisoblangan yigʻimlar har oy yakunlari boʻyicha hisobot oyidan keyingi oyning 10-sanasiga qadar yigʻim toʻlovchilari tomonidan Jamgʻarmaga toʻlanadi. 7. Yigʻim toʻlovchilar tomonidan Jamgʻarmaga toʻlanadigan yigʻimlar boʻyicha hisob-kitob Soliq kodeksining 239-moddasida belgilangan muddatlarda ushbu Nizomning ilovasiga muvofiq shaklda taqdim etiladi. 8. Yigʻimlar summalari yigʻim toʻlovchilarning hisob varaq-fakturalarida aks ettirilmaydi hamda yigʻim toʻlovchilarning xarajatlariga olib boriladi. 9. Mazkur yigʻimlar foyda soligʻi soliq solinadigan bazani aniqlashda qonun hujjatlarida belgilangan tartibda chegiriladi. 10. Ushbu Nizomga muvofiq kelib tushgan yigʻimlarning hisobi Jamgʻarma tomonidan qonun hujjatlarida belgilangan tartibda amalga oshiriladi. 11. Davlat soliq xizmati organlari Jamgʻarmaga yigʻimlar tushumi hisobini yigʻim toʻlovchining shaxsiy kartochkasida soliqlar va boshqa majburiy toʻlovlarning hisoblangan hamda toʻlangan summalarini aks ettirish orqali yuritadi. 12. Davlat soliq xizmati organlari yigʻim toʻlovchilar tomonidan yigʻimlarni hisoblab chiqilishi va oʻz vaqtida oʻtkazishlari ustidan qonun hujjatlarida belgilangan tartibda monitoringni amalga oshiradi. 13. Mazkur Nizomga muvofiq hisoblangan yigʻimlar oʻz vaqtida toʻlanmagan taqdirda, yigʻimlar qonun hujjatlarida belgilangan tartibda undiriladi. 14. Mazkur Nizom talablarini buzishda aybdor boʻlgan shaxslar qonun hujjatlarida belgilangan tartibda javobgar boʻladi. 15. Mazkur Nizom Oʻzbekiston Respublikasi Jismoniy tarbiya va sport vazirligi va Oʻzbekiston Respublikasi Savdo-sanoat palatasi bilan kelishilgan.